‘‘यत्र नार्यस्‍तु पूज्‍यन्‍ते, रमंते तत्र देवता’’ भारतीय संस्‍कृति का यह सूक्ति वाक्‍य भारतीय समाज और संस्‍कृति में महिलाओं की श्रेष्‍ठ स्थिति को दर्शाता है। इसी संदर्भ में एक खबर ने हम सभी का ध्‍यान आकर्षि‍त किया है जिसमें कहा गया है कि बनारस हिंदू विश्‍वविद्यालय (बीएचयू) अब महिलाओं को बहू बनने का प्रशिक्षण देगा। यह खबर हर नागरिक को न केवल चौकाती है, वरन इसका भारतीय जनमानस पर गंभीर असर पड़ता है। इस खबर से हमारे मन-मस्तिष्‍क में सबसे बड़ा सवाल यह पैदा होता है कि आखिर हमें सफल बहू बनने के लिए समाज की मूल इकाई परिवार को छोड़कर कॉलेज में दाखिला लेने की जरूरत क्‍यों महसूस हुई है? क्‍या कॉलेज मात्र तीन महीने के कोर्स में एक लड़की को सफल बहू बनने के सभी गुर सिखा देगा? क्‍या ऐसे पाठ्यक्रमों को शिक्षा जगत में शामिल कर प्रोत्‍साहित किया जाना चाहिए?